Blaps met wyne laat eienaar van restaurant sweet | Netwerk24
26 Oktober 2020 07:13
'n Restauranteienaar in New York, Keith McNally, gee nie om om te praat oor die klein deurmekaarspul een aand by sy restaurant, Balthazar, toe die duurste bottel wyn en een van die goedkoopste bottels wyne op die spyskaart omgeruil is nie.
McNally sê vier Wall Street-sakemanne het 'n tyd gelede ingekom en die gasheer gevra vir die duurste wyn op die spyskaart. Dit was 'n bottel Chateau Mouton Rothschild teen 'n prys van $2 000 (sowat R32 400). 'n Kelner het die wyn in 'n karaf gegooi.
Terselfdertyd het 'n jong paartjie 'n pinot noir bestel teen $18 (R291) en gevra dit moet in 'n karaf bedien word. In dié geval was dit die goedkoopste wyn op Balthazar se wynlys.
So 'n paar minute later het McNally 'n oproep gekry van die restaurant af. Hy was by die huis. Dit is 'n krisis waarvoor hy maar liewer self moet inkom.
Volgens die kelner het die sakeman wat die duur wyn bestel het sy kennis van wyn aan sy gaste getoon, die goedkoop wyn geproe en dit geprys vir die suiwer gehalte daarvan.
Die paartjie wat die goedkoop wyn bestel het, het heerlik begin drink aan hul "goedkoop" wyn.
McNally vertel op Instagram dat hy eers gewonder het hoe om die dilemma op te los. Dit is te laat om die wyn om te ruil en hulle kan tog nie die duur wyn by die paartjie wegvat nie?
Eerlikheid was al wat oorgebly het, die waarheid moes uit.
"Ek het gedink dit is nie 'n Mouton Rothschild nie," was glo die antwoord van die sakeman toe hy ingelig is oor die fout wat gemaak is.
McNally sê die jong paartjie was baie in hul skik. Al die gaste is die aand in 'n opgeruimde bui huis toe.
Die groot probleem, volgens McNally, was dat hy 'n tweede bottel van die duurste wyn op sy wynlys moes oopmaak vir die sakemanne, en hy moes self daarvoor betaal.